Francs

Ches Francs il étoétte un peupe germannike qu'il o aparu dsous l'forme d'un chuchonnache ed tribus vivant aux confins d'echl'Impire Ronmain au momint d'ches grandès invasions.

Istoére ed ches Francs
Os n'sait brin grand cose dzeur ches Francs avant ch'III sièke. Ches Francs n'introétte fors que tardivmint dins chl'Istoére. In 240, i passtte ech Rhin por assauter ches Ronmains. L'armèe ronmainne peut lzes vinke moais ches Francs i n'perdtte mie d'timps pis i rcminchtte bientôt. Inte 250 et 255, i pilltte et ravajtte el Gaule et arrivtte mînme jusqu'in Espangne. Ches impreux ronmains Postumus et Tétricus lzes contienntte queuques ainnèes, inte 262 et pis 273.

El grand terreur d'el Gaule ronmainne
In 275, echl'Impreux Aurélien il o l'maoauise idèe d'prinde des troupes ronmainnes d'el région Colongne pis Mayinche por lzes invoéïer in Orient. Ches Francs pis ches Alamans n'espéroette fors que cha por invahir. El foéblèche définsive ronmainne permet à ches deux peupes d'invahir el Gaule in passint ch'Rhin fachilmint. Quand i sont in Gaule, ches Francs défustinntte ches campangnes, chl'épisode-lo il afectro durmint sur ches populacions galo-ronmainnes qui croéïoétte eq l'Impire étoét unne warantie conte el dgère et l'misère. Echl'Impreux Probus i vo finalmint somette ches Francs pis ches Alamans in 279, moais l'mal avoét 'tè foait.

Durint et aprés chèlès grandès invasions, ech poaiyisache d'el campangne galo-ronmainne i vo granmint canger. El campangne a vo granmint s'dépeupler dmintiers qu'ches grandès viles vont croête pis s'foaire construire des rimparts et murales ed définse. Les invasions frankes et alamannes ed 275-279 ales ont 'tè conme un vrai choc psicologike por ches Galo-Ronmains, et l'Gaule a conme cangè d'époke : ech timps d'el poaix ronmainne (el dgère a'l frontière, el poaix ddins) il étoét fini, el dgère pis ches invahisseux il étoétte itout dins ches tères ronmainnes.

Catégorie:Istoére